Vaki kivi.  Rassi külas riigimetsas asuv järskude külgede, kolmnurkse põhiplaani ja lameda ümarja laega murenemisele vastupidav, kohati pegmatoidne roosa graniitrahn. Selle mõõtmed: pikkus 6,6 m, laius 5,6 m, kõrgus 2,9 m ning ümbermõõt 19,2 m. Rahnus esineb üksikuid kinnislõhesid, millest kaks näivad  läbistavat kogu rahnu. Kivi põhjaküljel kasvab rikkalikult sammalt, mujal keskmiselt, samblikest esineb peamiselt kooriksamblikke. Ümbruskonnas leidub mitmeid väiksemaid rändrahne. Ümbritsev mets on soine, kivi ise asub kuivemal kohal moreeni peal.